કોલેજોમાં આસિસ્ટન્ટ પ્રોફેસર બનવા માટે સેન્ટ્રલ બોર્ડે રવિવારે નેટ એટલે કે નેશનલ એલિજિબિલિટી ટેસ્ટ યોજી હતી. આ પરીક્ષામાં ગુજરાતના ચાર શહેરોમાં જુદી જુદી શાળાઓમાં પરીક્ષા કેન્દ્રોની વ્યવસ્થા ગોઠવાઇ હતી. સેન્ટ્રલ બોર્ડે પરીક્ષાના નિયમો નક્કી કર્યાં હોવા છતાં દરેક પરીક્ષા કેન્દ્રના સંચાલકોએ જુદા જુદા નિયમો દર્શાવીને ઉમેદવારોને હેરાન-પરેશાન કર્યા હોવાની ફરિયાદો બહાર આવી છે. પ્રોફેસર બનવા અને રિસર્ચ ફેલોશીપ મેળવવા માટે સેન્ટ્રલ બોર્ડે ૯૧ શહેરોમાં નેટ યોજી હતી. આ પરીક્ષામાં કુલ ૧૧,૪૮,૨૩૫ વિદ્યાર્થી ઉપસ્થિત રહ્યા હતા. અમદાવાદ ઉપરાંત વડોદરા, સુરત, રાજકોટ અને પાટણની સ્કૂલોમાં પરીક્ષા યોજાઇ હતી. આ વખતે બે વિષયની પરીક્ષા લેવાઇ હતી.